Jeg tænker på det lidt som TV-Avisen. Det her er bare nyheder om andre ting. Og man kan ikke undvære nyhederne.

Siden det blev sendt første gang den 3. februar 1989 har opskriften på programmerne været den samme – at stræbe efter at give et overblik over de nyeste film, computerspil, tegneserier og bøger, der beskæftiger sig med det fantastiske univers. Der bliver givet anmeldelser, men uden at der sættes stjerner på. Men hvordan kan ’Troldspejlet’ stadig være interessant for seerne efter 30 år?

”Jeg tænker på det lidt som TV-Avisen. Det her er bare nyheder om andre ting. Og man kan ikke undvære nyhederne. Samtidig har computere, film og videospil og tegnefilmsgenren jo også udviklet sig helt vildt siden 1989, hvor ’Troldspejlet’ startede. Og der er kommet så meget mere af det! Interessen for kulturen er ikke længere begrænset til børn og unge heller. Nu går forældrene mindst lige så meget op i det” fortæller Jakob Stegelmann, der er vært på 'Troldspejlet'. 'Troldspejlet' er i dag en af DR’s længst kørende udsendelser. I anledning af fødselsdagen sender DR Ultra gamle 'Troldspejlet'-udsendelser uden stop lørdag den 2. februar og søndag den 3. februar fra klokken 21.30-6.00.